CELEX: 
Language: mt
Date: 2017-12-18 00:00:00
Title: REGOLAMENT DELEGAT TAL-KUMMISSJONI (UE) .../... li jemenda d-Direttiva 2014/23/UE tal-Parlament Ewropew u tal-Kunsill fir-rigward tal-livelli limitu ta’ applikazzjoni għall-proċeduri tal-għoti ta’ kuntratti

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-Artikolu 9 tad-Direttiva 2014/23/UE tal-Parlament Ewropew u tal-Kunsill tas-26 ta’ Frar 2014 dwar l-għoti ta’ kuntratti ta’ konċessjoni, jagħti s-setgħa lill-Kummissjoni li tadotta atti delegati, f’konformità mal-Artikolu 290 tat-TFUE, għar-reviżjoni tal-livelli limitu. Dan l-Artikolu jipprovdi wkoll, f’każ ta’ restrizzjonijiet ta’ żmien, għall-użu tal-proċedura ta’ urġenza, f’konformità mal-Artikolu 49 ta’ dik id-Direttiva.
            
            
               Skont l-Artikolu 9(1) tad-Direttiva 2014/23/UE, il-kalkolu tal-livelli limitu jsir fuq il-bażi tal-valur medju ta’ kuljum tal-euro, fit-termini tad-Drittijiet Speċjali ta’ Prelevament, matul perjodu ta’ 24 xahar li jagħlaq fil-31 ta’ Awwissu qabel ir-reviżjoni, b’effett mill-1 ta’ Jannar. B’konsegwenza, il-kalkolu tal-livelli limitu ma jistax jibda qabel l-1 ta’ Settembru minħabba d-disponibbiltà tad-dejta. Barra minn hekk, skont l-Artikolu 9(3) ta’ dik id-Direttiva, il-livelli limitu riveduti (f’EURO) u l-valuri korrispondenti tagħhom fil-valuti nazzjonali ta’ pajjiżi oħra tal-Unjoni Ewropea (UE) għandhom jiġu ppubblikati mill-Kummissjoni fil-Ġurnal Uffiċjali tal-UE fil-bidu ta’ Novembru.
            
            
               Fid-dawl ta’ dan ta’ hawn fuq, u sabiex jintlaħqu l-iskadenzi ġuridiċi, il-Kummissjoni tirrikorri għall-proċedura ta’ urġenza għall-adozzjoni ta’ dan ir-Regolament.
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               Il-Grupp ta’ Esperti dwar l-Akkwist Pubbliku ġie kkonsultat dwar dan ir-Regolament u dwar il-Komunikazzjoni li takkumpanjah.
            
            
               3.ELEMENTI ĠURIDIĊI TAL-ATT DELEGAT
            
            
               Il-kalkolu tal-livelli limitu tad-Direttivi dwar l-akkwist pubbliku huwa operazzjoni purament matematika u, għalhekk, ir-reviżjoni tal-livell limitu bħala tali hija sempliċiment eżerċizzju tekniku. Jeħtieġ li jsir kull sentejn skont it-termini tal-Ftehim tal-Organizzazzjoni Dinjija tal-Kummerċ dwar l-Akkwisti Pubbliċi (GPA). L-iskop tal-aġġustamenti hu li jsiru korrezzjonijiet għal kull ċaqliq fil-muniti bejn il-firmatarji li jista’ jolqot il-livell li fih is-swieq tal-akkwisti tagħhom ikunu miftuħa għall-kompetizzjoni minn kumpaniji f’pajjiżi firmatarji oħra.
            
            
               Il-GPA għandu mekkaniżmu biex jiġi kkalkulat il-valur ekwivalenti għal-livelli limitu tiegħu, li jiġu ffissati f’SDRs, fil-muniti tal-partijiet kontraenti tiegħu kull sentejn. Dan il-mekkaniżmu jingħata effett legali permezz tal-Artikolu 9 tad-Direttiva 2014/23/UE.
            
            
               Għal raġunijiet ta’ koerenza, huwa xieraq li jiġu allinjati wkoll dawk il-livelli limitu tad-Direttiva 2014/23/UE li mhumiex koperti mill-Ftehim.
            
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 18.12.2017
            
            
               li jemenda d-Direttiva 2014/23/UE tal-Parlament Ewropew u tal-Kunsill fir-rigward tal-livelli limitu ta’ applikazzjoni għall-proċeduri tal-għoti ta’ kuntratti
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2014/23/UE tal-Parlament Ewropew u tal-Kunsill tas-26 ta’ Frar 2014 dwar l-għoti ta’ kuntratti ta’ konċessjoni
                  1
               , u b’mod partikolari t-tieni subparagrafu tal-Artikolu 9(4) tagħha,
            
         
         
            
               Billi:
            
            
               (1)Permezz tad-Deċiżjoni 2014/115/UE
                  2
               , il-Kunsill approva l-Protokoll li jemenda l-Ftehim dwar l-Akkwisti Pubbliċi (“il-Ftehim”)
                  3
                konkluż fil-qafas tal-Organizzazzjoni Dinjija tal-Kummerċ. Il-Ftehim huwa strument plurilaterali u għandu l-għan li jiftaħ is-swieq tal-akkwist pubbliku b’mod reċiproku fost il-partijiet kontraenti tiegħu. Huwa japplika għal kwalunkwe kuntratt ta’ akkwist pubbliku b’valur li jilħaq jew li jaqbeż l-ammonti (“il-livelli limitu”) stipulati fil-Ftehim u espressi bħala drittijiet speċjali ta’ prelevament.
            
            
               (2)Wieħed mill-għanijiet tad-Direttiva 2014/23/UE huwa li l-entitajiet kontraenti u l-awtoritajiet kontraenti li japplikaw dik id-Direttiva jkunu jistgħu, fl-istess waqt, jikkonformaw mal-obbligi stabbiliti fil-Ftehim. Biex jinkiseb dan, jenħtieġ li l-livelli limitu stabbiliti f’dik id-Direttiva għall-kuntratti pubbliċi, li huma koperti wkoll mill-Ftehim, jiġu allinjati sabiex jiġi żgurat li jikkorrispondu mal-ekwivalenti f’euro, imqarrba għall-eqreb elf, tal-livelli limitu stipulati fil-Ftehim.
            
            
               (3)Għal raġunijiet ta’ koerenza, huwa xieraq li jiġu allinjati wkoll il-livelli limitu fid-Direttiva 2014/23/UE, li mhumiex koperti mill-Ftehim.
            
            
               (4)Għalhekk jenħtieġ li d-Direttiva 2014/23/UE tiġi emendata skont dan.
            
            
            
               ADOTTAT DAN IR-REGOLAMENT:
            
            
               Artikolu 1
            
            
               Fl-Artikolu 8(1) tad-Direttiva 2014/23/UE, l-ammont “EUR 5 225 000” jinbidel b’“EUR 5 548 000”.
            
            
               Artikolu 2
            
            
               Dan ir-Regolament jidħol fis-seħħ fl-1 ta’ Jannar 2018.
            
            
               Dan ir-Regolament jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 18.12.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 94, 28.3.2014, p. 1. 
               
               
                  
                     (2)
                  
                        Id-Deċiżjoni tal-Kunsill 2014/115/UE tat-2 ta’ Diċembru 2013 dwar il-konklużjoni tal-Protokoll li jemenda l-Ftehim dwar l-Akkwist Pubbliku mill-Gvern, (ĠU L 68, 7.3.2014, p. 1).
               
               
                  
                     (3)
                  
                        ĠU L 68, 7.3.2014, p.4.